SKRIFTLIG FORESPØRGSEL P-0054/01

af Nelly Maes (Verts/ALE) til Rådet

(16. januar 2001)

Om: Politisk dialog med de tyrkiske myndigheder

I svaret på skriftlig forespørgsel E-1564/00(1) i forbindelse med den politiske dialog med de tyrkiske myndigheder hedder det: Det Europæiske Råd vil inden udgangen af 2004 evaluere situationen med hensyn til alle eksisterende uoverensstemmelser, navnlig, hvor der er tale om følgerne for tiltrædelsesprocessen og ligeledes for at fremme, at de løses via Den Internationale Domstol. I Rådets svar er der imidlertid kun tale om Cypern-spørgsmålet.

1. Er Rådet rede til at evaluere alle uoverensstemmelser, således også det kurdiske spørgsmål og det armenske spørgsmål?

I bekræftende fald, hvornår og hvordan skal dette konkret ske? I benægtende fald, kan Rådet anføre grunden til, at disse spørgsmål ikke betragtes som en eksisterende uoverensstemmelse?

2. Hvad forstår Rådet under respekten for mindretal som nævnt i København-kriterierne?

3. Hvilke (ledsagende) foranstaltninger vil Rådet træffe for at finde en løsning på kurderspørgsmålet, i betragtning af, at den tyrkiske regering hidtil endnu ikke har været rede til at imødekomme bestræbelserne på kurdernes selvstyre?

(1) EFT C 113 E af 18.4.2001, s. 26.

Svar

(12. marts 2001)

Svaret på skriftlig forespørgsel E 1564/00 henviste til punkt 4 i konklusionerne fra Det Europæiske Råd i Helsingfors, og hensigten var udelukkende at behandle eventuelle udestående grænsekonflikter og andre problemer i forbindelse hermed. Grænsespørgsmålet er blandt prioriteterne på mellemlang sigt i tiltrædelsespartnerskabet.

De øvrige specifikke anliggender, som tages op i spørgsmålet, behandles også i tiltrædelsespartnerskabet om hvilket Rådet nåede til politisk enhed den 4. december 2000 og i den politiske dialog med Tyrkiet.

Under overskriften forstærket politisk dialog og politiske kriterieropstilles i tiltrædelsespartnerskabet blandt andet følgende kort- og mellemsigtede prioriteter og mellemliggende mål:

1. For så vidt angår Cypern: kraftig støtte i overensstemmelse med konklusionerne fra Helsingfors og i sammenhæng med den politiske dialog til FN's generalsekretærs bestræbelser på at bringe processen til en vellykket afslutning og finde en samlet løsning på Cypern-problemet, som nævnt i punkt 9a) i konklusionerne fra Helsingfors (på kort sigt).

2. For så vidt angår det kurdiske problem og minoriteter:

- ophævelse af alle retsforskrifter, der forbyder tyrkiske borgere at anvende deres modersmål i tv/radio-udsendelser (på kort sigt);

- udarbejdelse af en overordnet plan med det formål at mindske regionale forskelle, og herunder forbedre forholdene i landets sydøstlige del, med sigte på at give alle borgere bedre økonomiske, sociale og kulturelle forhold

- ophævelse af undtagelsestilstanden i landets sydøstlige del (på mellemlang sigt);

- sikring af kulturel mangfoldighed og de kulturelle rettigheder for alle borgere uanset oprindelse; alle retsforskrifter, der hindrer udøvelsen af disse rettigheder, herunder også på uddannelsesområdet, skal afskaffes (på mellemlang sigt).

Prioriteterne i den kortsigtede gruppe er udvalgt på grundlag af, hvad man mener, at Tyrkiet har realistisk mulighed for helt eller i væsentlig grad at indfri inden udgangen af 2001. Det forventes, at prioriteterne i den mellemsigtede gruppe ikke kan fuldføres i løbet af et enkelt år, om end gennemførelsen heraf så vidt muligt bør igangsættes allerede i år 2001. Det forventes, at Tyrkiet i løbet af kort tid vedtager et nationalt program for vedtagelse af EU's regelværk, som bør være foreneligt med tiltrædelsespartnerskabet.

For så vidt angår Armenien bemærkes det i Kommissionens periodiske rapport, at Tyrkiet fortsat videreudvikler de gensidige forbindelser med mldr Kaukasus, samt at Tyrkiet fortsat holder sin grænse med Armenien lukket (Kapitel 27: Den fælles udenrigs- og sikkerhedspolitik). Den tyrkiske regering er på nuværende tidspunkt i færd med at tage Tyrkiets politik over for Armenien op til fornyet overvejelse.

Rådet og Kommissionen vil regelmæssigt afholde drøftelser med Tyrkiet og løbende vurdere de spørgsmål, som nævnes i tiltrædelsespartnerskabet og Kommissionens periodiske rapport som led i Tyrkiets forberedelse til optagelse i EU.